Eurovaaliehdokas ei 15-vuotiaana poliisin kuulustelussa keksinyt järkevää selitystä omille ja kavereidensa tekemisille.

SDP:n eurovaaliehdokas Mikkel Näkkäläjärvi ei osannut 15-vuotiaana selittää, miksi hän ja joukko muita poikia lähtivät eläkeläisnaisen mökille kissaa tappamaan kesäkuussa 2006.

Inarin-Utsjoen poliisi kuulusteli Näkkäläjärven vuorokausi mökkikäynnin jälkeen 11. kesäkuuta 2006. Häntä epäiltiin eläinsuojelurikoksesta, kotirauhan rikkomisesta ja vahingonteosta.

– Mitään järkevää selitystä en osaa tekemisillemme keksiä, ehkä se oli vain nuorten järjetön päähänpisto, Näkkäläjärvi sanoi.

Tekojaan hän katui jo tuolloin.

Pojat tunkeutuivat inarilaisnaisen mökkiin kahdesti.­

– Olen pahoillani tekemisistämme ja vasta nyt tajuan, kuinka hölmösti olemme toimineet. Olen valmis siivoamaan aiheuttamamme jäljet ja tarvittaessa maalaamaan talon seinän.

Poikajoukko oli töhrinyt mökin oveen spray-maalilla tekstin ”tapettiin sun katit” ja kissan kuvan.

”Tapettiin sun katit” pojat kirjoittivat oveen.­

Poliisin esitutkinnasta ilmenee, että 15–17-vuotiaat pojat kävivät eläkeläisnaisen mökillä tappamassa kissoja kahdesti. Ensimmäisellä kerralla mökissä kävi kolme poikaa. Näkkäläjärvi ei ollut mukana.

– En tiedä, mistä se idea lähti, mutta päätimme alkaa tappamaan mökissä olevia kissoja, yksi pojista kertoi poliisille.

Yhden pojan mukaan eläkeläisnaisen kissoja juoksi Inarin kylällä ”joka paikassa aivan mahdottomasti”. Toinen poika sanoi, etteivät he uskoneet naisen olevan pahoillaan, jos he muutaman tappaisivat.

He surmasivat kahdeksan kissanpentua jääkiekkomailoilla, jotka he löysivät mökin alta. Kaikkiaan mökillä oli poikien arvion mukaan 20–30 kissaa.

– Kissat hyppivät pihalle ikkunasta, kun taloa kolisteli, jolloin niitä pääsi huitaisemaan. Talon ovi oli myös auki ja sitä kautta pääsimme myös lyömään kissoja, kertoi 17-vuotias poika.

Kuolleet kissat he kantoivat mailoilla poltettavaksi nuotioon, jonka he sytyttivät pihalle.

Mökissä vallitsi hävityksen kauhistus.­

Seuraavana yönä pojat menivät mökille uudestaan. Tällä kertaa mukana olivat myös Näkkäläjärvi ja viides poika, joka kuitenkaan ei osallistunut kissojen surmaamiseen eikä joutunut rikoksesta epäillyksi.

Talon alla he huomasivat aikuisen kissan.

– En muista, kuka meistä sai kissan kiinni, mutta porukalla me sen tapoimme jääkiekkomailoilla ja lapiolla lyömällä. Minä löin kissaa isältäni otetulla lumilapiolla, Näkkäläjärvi kertoi.

– Hakkasimme kissaa niin pitkään, että se hiljeni ja todennäköisesti kuoli.

Myös tämä kissa siirrettiin mailalla nuotioon. Tuli paloi vielä, kun he huomasivat eläkeläisnaisen lähestyvän mökkiään. Pojille tuli kiire ja he lähtivät pyörillä karkuun. Lumilapion Näkkäläjärvi heitti metsikköön.

Poliisi löysi tekovälineet tapahtumapaikalta.­

Mökin haltija, tuolloin 50-vuotias eläkeläisnainen, kertoi poliisille yöpyneensä mökin lähettyvillä teltassa. Aamuyöllä hän kuuli mökiltä kovaäänistä kissan ääntelyä ja melua.

Hän meni paikalle ja näki poikajoukon. Pojat lähtivät karkuun.

– En uskaltanut mennä sen paremmin katsomaan, mitä oli tapahtunut, mutta tiedän, että siellä oli tapettu ja kidutettu todella julmasti minun kissojani ja särjetty paikkoja.

Nainen sanoi poliisille, että joukko kylän poikia oli kiusannut häntä nimittelemällä ja muuten jo pidemmän aikaa.

– Olen tuntenut oloni todella turvattomaksi. En uskonut, että minun kissoilleni kukaan voisi tehdä pahaa.

Näkkäläjärvi tuomittiin myöhemmin Lapin käräjäoikeudessa 30 päiväsakon rangaistukseen. Kolme muuta poikaa sai 50 päiväsakkoa. Eläkeläisnaisella ei ollut oikeudessa korvausvaatimusta, sillä hän ja pojat olivat tehneet sovinnon ennen oikeudenkäyntiä.